اسلام آباد (اے پی پی) وزیراعظم نا خصوصی کمکار تخفیف نیزگاری و راجی رکھ ڈاکٹر ثانیہ نشتر پارینے کہ پاکستان نا غٹ آن بھلا راجی رکھ انا پروگرام احساس کوویڈ۔ 19 نا سوب آن لاک ڈاؤن نا زرگزرانی زہم آتے شیف شاغنگ اٹ کڑد ادا کرینے، داحالیت آتے ٹی احساس ایمرجنسی کیش انا جم سرسہبی و دانا بھلوکچ اسے آ خواست انا رداٹ، حکومت ایمرجنسی کیش ٹارگٹ اٹ ودکی کرسا 16.9 ملین حقدار خاہوت آتسکان رسینگ کن 203 ارب روپئی نا بجٹ اس جتا کرینے۔ بنائی وڑاٹ 9 اپریل 2020ء آ دا پروگرام نا بناءِ کننگاسس تو 12 ملین حقدار آتے کن دانا بجٹ 144 ارب روپئی ئس۔ داخیال آتا درشانی ءِ او پنچ شنبے نادے آپریس کانفرنس آن تران کرساکرے۔ اوپارے کہ احساس پورو وڑاٹ اسہ شفاف، قاعد و ضابطہ غا تالان غیر سیاسی ءُ پروگرام اسے، دا پروگرام اٹی صوبہ سندھ انا بشخ غٹ آن زیات ءِ ہراداپروگرام نا سیاسی مفننگ نا شاہدی ءِ، اوپارے کہ احساس کیش ءِ پدتموک بندغ آتسکان سرکننگ کن تدوک آسال اٹی احساس حکمت عملی نا رداٹ ڈیجیٹل وڑوڈول اس ٹہیفنگا۔ ایس ایم ایس شارٹ کوڈ سروس نا کمک اٹ درخواست آتے بٹنگ انگا۔ حساب وکتاب نا جاچ، اہل قومی شناختی کارڈ نمبر آتا کاریم اٹ اتنگ و قومی راجی اقتصادی رجسٹری و دولت نا پراکسی(سفر، خراج، میرات آتا مالکانہ حساب وکتاب و سرکاری ملازمت نا حیثیت) و زرتس نا بائیو میٹرک تصدیق کننگا بائیو میٹرک پک کننگ نا ویل و کزیت کروک آ اہل حقدار آتا خاہوت آتے زرتننگ بھلو چیلنج اس ئس۔
